กรมการกงสุลเผยมีผู้ขอลงทะเบียนใช้สิทธิ์เลือกตั้งนอกราชอาณาจักรแล้วกว่า 60,000 คน ขณะนี้ได้จัดส่งอุปกรณ์สำหรับจัดเลือกตั้ง ไปยังสถานเอกอัครราชทูตและสถานกงสุลไทยในประเทศต่างๆ แล้ว
นายชาตรี อรรจนานันท์ อธิบดีกรมการกงสุล กระทรวงการต่างประเทศ กล่าวถึงความคืบหน้าการลงทะเบียนขอใช้สิทธิ์เลือกตั้งนอกราชอาณาจักรว่า หลังจากมีการเปิดให้ลงทะเบียน ตั้งแต่วันที่ 28 มกราคม -19 กุมภาพันธ์ 2562 ผ่าน 3 ช่องทางหลัก คือยื่นคำขอได้ที่สถานเอกอัครราชทูตและสถานกงสุลไทยในพื้นที่ / ส่งคำขอทางไปรษณีย์ไปยังสถานเอกอัครราชทูตและสถานกงสุลในพื้นที่ / และยื่นทางอินเตอร์เน็ต www.khonthai.com นั้น ล่าสุด ยอดผู้ลงทะเบียนขอใช้สิทธิ์จนถึงวันที่ 13 กุมภาพันธ์ มีจำนวน 62,415 คน จากสถานเอกอัครราชทูตและสถานกงสุล 94 แห่งทั่วโลก โดยเมืองที่มีผู้ลงทะเบียนขอใช้สิทธิ์มากที่สุด 6 อันดับ คือ ลอนดอน(5,262คน) นครซิดนีย์(4,934คน) กรุงแคนเบอร์ร่า(3,182คน) นครลอสแอนเจลิส(2,919คน) กรุงโตเกียว(2,618คน)และสิงคโปร์(2,636คน) ซึ่งขณะนี้ยังเหลืออีก 5 วันก่อนจะปิดลงทะเบียน จึงคาดว่าจะมีผู้ลงทะเบียนทั้งหมดเกินหนึ่งแสนคน ทั้งนี้ จากข้อมูลการเลือกตั้งในปี 2557 พบว่ามียอดผู้ลงทะเบียนขอใช้สิทธิ์เกินแสนคนเช่นเดียวกัน แต่มีผู้ลงคะแนนทั้งหมด37,803 คน        สำหรับความคืบหน้าล่าสุดในการเตรียมการจัดเลือกตั้งนอกราชอาณาจักรนั้น ขณะนี้ได้จัดส่งอุปกรณ์สำหรับจัดเลือกตั้งทั้งหีบลงคะแนน และคูหา ไปยังสถานเอกอัครราชทูตและสถานกงสุลไทยในประเทศต่างๆแล้ว ส่วนบัตรเลือกตั้งจะจัดส่งให้หลังปิดลงทะเบียนขอใช้สิทธิ์เลือกตั้งนอกราชอาณาจักร เพื่อให้ทันลงคะแนนเลือกตั้งนอกราชอาณาจักรระหว่างวันที่ 4-16 มีนาคม 2562